SKRIFTLIG FORESPØRGSEL P-3212/00

af Hans Kronberger (NI) til Kommissionen

(10. oktober 2000)

Om: Gennemførelsesprogram for vedvarende energikilder

Kommissionen har i forbindelse med hvidbogen: Energi i Fremtiden: Vedvarende Energikilder vedlagt et gennemførelsesprogram.

Hvilke foranstaltninger blev der truffet med hensyn til dette gennemførelsesprogram?

Hvor langt er man nået med hensyn til dette gennemførelsesprogram?

Sker der en løbende vurdering med hensyn til gennemførelsen?

Er der udviklet og anvendt et kontrolsystem med hensyn til gennemførelsen af dette program?

Svar afgivet på Kommissionens vegne af Loyola de Palacio

(20. november 2000)

Kommissionens energipolitiske hvidbog, Energi for fremtiden vedvarende energikilder(1), opridsede bl.a. en kampagne for et gennembrud for vedvarende energi. Formålet var at fremme og fremskynde gennemførelsen af større projekter inden for de forskellige sektorer for vedvarende energikilder (VEK) og desuden udsende helt klare signaler om mere udbredt brug af vedvarende energi.

Kampagnen kommer til at løbe over tidsrummet 2000-2003 og er fokuseret på kvantitative målsætninger for forskellige centrale sektorer inden for VEK. Man søger også at finde frem til 100 lokalsamfund, som stiler mod 100 % vedvarende energiforsyning. De centrale målsætninger for kampagnen, som skal nås inden 2003, blev sat til mellem 15 % og 25 % af hvidbogens samlede målsætninger for 2010. De foreløbige målsætninger for 2003 vil da give et godt billede af, hvad der nås på kort til mellemlang sigt.

For så vidt angår kampagnens målsætninger, kan Kommissionen bekræfte, at målene for vindkraft allerede nået, at solenergi (både solstrøm og solvarme) topper i områder, hvor der er vedtaget hensigtsmæssige love og gjort en god oplysningsindsats, ikke mindst regionalt og lokalt. Målsætningerne for biomasse, hvor der er brug for en særlig undersøgelse for at komplettere de statistiske tal, må derimod overvåges meget nøje. Biogas er helt klart i fremgang. Med hensyn til rumopvarmning skal biomasse konkurrere med naturgas, mens der inden for transportsektoren bliver tale om konkurrence mellem biomasseenergi og konventionelt fossilt brændstof. Inden for landbrugspolitikken

er der mulighed for at fremme produktion af råvarer til energiudvinding, bl.a. ved at tillade en sådan produktion på braklagte jorder. Biobrændslernes succes vil afhænge af særlig lovgivning om brug og beskatning. Endelig er der ingen tvivl om, at de 100 lokalsamfund med 100 % vedvarende energiforsyning vil blive nået i 2003. De partnerskaber for vedvarende energi, som indgås med disse lokalsamfund, gør hurtige fremskridt, og der er allerede fundet over 100 potentielle kandidater.

Kommissionen holder øje med, hvordan det går med udbygningen med vedvarende energi, ved hjælp at et system, der bygger på Eurostats officielle statistikker, data fra industrien, producenterne og disses sammenslutninger samt på TERES-modellen (The European Renewable Energy Study), der er blevet benyttet ved beregningen af hvidbogens og kampagnens mål, og på regelmæssige undersøgelser af medlemsstaternes programmer og politik.

Foranstaltninger under kampagnen for et gennembrud, herunder ansøgninger til fællesskabsprogrammerne om VEK-partnerskaber, evalueres efter de generelle regler for finansieringsstøtte fra EF. Kommissionen arbejder på en rapport om hvidbogens og gennembrudskampagnens gennemførelsen. Den vil blive tilstillet Europa-Parlamentet inden udgangen af dette år.

(1) KOM(97) 599 endelig udg.